再和
作者：劉克莊
朝代：宋

paragraphs: 陌頭俠少行歌呼，方演東晉談西都。
哇淫奇響蕩衆志，瀾翻辨吻矜羣愚。
狙公加之章甫飾，鳩盤謬以脂粉塗。
荒唐夸父走棄杖，恍惚象罔行索珠。
效牽酷肖渥洼馬，獻寶遠致崑崙奴。
豈無蘋藻可羞荐，亦有黍稷堪舂揄。
臞翁傷今援古誼，通國爭笑翁守株。
孔門高弟浴沂水，堯時童子謠康衢。
揚觶姑欲退觀者，鳴鼓本非攻吾徒。
亦如曼倩負逸氣，呵斥佞倖驚侏儒。
於時後村茅柴熟，先生滑稽腹如壺。
雖無謝郎玉帖鐙，幸有幼安布裙襦。
未妨優場開口笑，亦恐藥市逢方矑。
更闌漫與通德語，醉倒聊遣宗武扶。
幽冥茫昧莫致詰，石言神降果有無。
翁云天公施罪福，亦如王者行賞誅。
巫咸可使詛楚否，泰山曾不如放乎。
况今民脂積消鑠，洋洋如在寧助虐。
貧婦鮮能具複禈，貴人何必誇重較。
九重深喜農扈豐，五等超加社公爵。
更宜速飛臈前白，仍爲潜驅山中駮。
除人大患捍大災，與民同憂可同樂。
翁之用心極惓惓，余於致福未數數。
因思揮金猶糞土，奚異棄物捐溪壑。
神聽聰明靡僭濫，詔書溫厚戒椎剝。
重華漁稼茅茨儉，大禹疏鑿衣服惡。
誰歌此詩送且迎，共挽澆風還太朴。